ഞങ്ങള്ക്ക് ആരുമില്ലാതായി, എങ്കിലും അഭിമാനമാണവന്, നെഞ്ചുതകര്ന്ന് കരഞ്ഞ് വീരമൃത്യുവരിച്ച വൈശാഖിന്റെ അമ്മ സല്യൂട്ട് ചെയ്യുന്നൈന്ന് ബന്ധുക്കള് കൊല്ലം: എല്ലാവര്ക്കും പ്രിയപ്പെട്ടവനായിരുന്നു പൂഞ്ചില് ഭീകരരുമായുള്ള ഏറ്റുമുട്ടലിനിടെ വീരമൃത്യു വരിച്ച വൈശാഖ് എന്ന സൈനികന്. നാട്ടില് എല്ലാവരോടും സൗഹാര്ദ്ദം സൂക്ഷിച്ചു. അമ്മയുടേയും പെങ്ങളുടേയും എല്ലാ ആശ്രയവും വൈശാഖ് ആയിരുന്നു. ആരുമില്ലാതായി ഞങ്ങള്ക്ക് എന്നായിരുന്നു വൈശാഖിന്റെ അകാലമൃത്യുവിനോട് അമ്മ കണ്ണീരോടെ പ്രതികരിച്ചത്. രാജ്യത്തിന് വേണ്ടി വീരമൃത്യു വരിച്ച വൈശാഖ് അഭിമാനമാണെന്ന് വേദന അടക്കിപ്പിടിച്ചുകൊണ്ട് അമ്മാവന് പറയുന്നു. എല്ലാവര്ക്കും വേണ്ടപ്പെട്ടവനായിരുന്നു അവന്, ഞങ്ങളുടെ പ്രിയ്യപ്പെട്ടവന്. അഭിമാനമാണ്, ഞാന് സല്യൂട്ട് ചെയ്യുന്നു അവനെ, ഇടറിയ ശബ്ദത്തില് അമ്മാവന് വാക്കുകള് മുഴുവനാക്കാനായില്ല. ആറ് മാസം മുന്പാണ് സ്വന്തം നാട്ടില് സ്വപ്ന ഭവനം വൈശാഖ് നിര്മ്മിച്ചത്. അതിന് മുന്പ് വാടക വീട്ടിലായിരുന്നു താമസം. രണ്ട് മാസം മുന്പാണ് അവസാനമായി അവധി കഴിഞ്ഞ് സൈന്യത്തിലേക്ക് മടങ്ങിയത്. നാട്ടുകാരുടെ വലിയ സാന്നിദ്ധ്യം വൈശാഖിന്റെ വീടിന് മുന്നിലുണ്ട്. വാടക വീട്ടില് നിന്ന് മാറി സ്വന്തമായി വീട് നിര്മ്മിക്കണമെന്നായിരുന്നു ഏറെക്കാലമായുള്ള ഈ യുവാവിന്റെ ആഗ്രഹം. വൈശാഖം എന്നാണ് വീടിന് പേരിട്ടിരിക്കുന്നത്. അമ്മയോട് വലിയ സ്നഹമായിരുന്നുവെന്ന് ബന്ധുക്കള് പറയുന്നു. 19ാമത്തെ വയസില് സൈന്യത്തില് ചേര്ന്നിരുന്നു വൈശാഖ്. വൈശാഖിന്റെ മൃതദേഹം നാളെയോടെ വീട്ടിലെത്തിക്കുമെന്നാണ് കരുതുന്നത്. പൂഞ്ച് ജില്ലയിലെ സൂറന്കോട് മേഖലയില് ഭീകരര് നുഴഞ്ഞുകയറിയതായി സൈന്യത്തിന് രഹസ്യവിവരം ലഭിച്ചിരുന്നു. തുടര്ന്ന് ഇന്നലെ പുലര്ച്ചയോടെ മേഖലയില് സൈന്യം തിരച്ചില് നടത്തുന്നതിനിടെ ആയിരുന്നു വൈശാഖ് എച്ച് ഉള്പ്പടെയുള്ള സംഘത്തിനെതിരെ ആക്രമണമുണ്ടായത്. ജൂനിയര് കമ്മീഷന്ഡ് ഓഫീസറും മറ്റ് നാല് സൈനികരുമാണ് കൊല്ലപ്പെട്ടത്. പരിക്കേറ്റവരെ അടുത്തുള്ള ആശുപത്രിയില് എത്തിച്ചുവെങ്കിലും ആരുടെയും ജീവന് രക്ഷപ്പെടുത്താനായില്ല. മേഖലയില് ഏറ്റുമുട്ടല് തുടരുകയാണെന്നാണ് പ്രതിരോധ മന്ത്രാലയത്തില് നിന്ന് ലഭിക്കുന്ന വിവരം.